和不疑送虜使還道中聞江鄰幾梅聖俞長逝作詩哭之
作者：司馬光
朝代：宋

paragraphs: 昨夕郵吏來，叩門致書函。
呼奴取以入，就火開其緘。
不疑賦長篇，發自燕之南。
痛傷江與梅，繼踵良人殲。
噫嗟知其二，尚未知其三。
請從北轅後，覼縷爲君談。
鄰幾雖久病，始不妨朝參。
飲歠寖衰少，厥逆生虛痰。
逮於易簀辰，皮骨餘崆嵌。
遺書屬清儉，終始真無慚。
聖俞食寒冰，外以風邪兼。
愚醫暴下之，結轖候愈添。
惙惙氣上走，不復容鍼砭。
自言從良友，地下心亦甘。
欽聖體素彊，藥石性所諳。
平居察舉措，敢以不壽占。
一朝蹔歸卧，簿領不廢簽。
訃來衆皆愕，未信猶闚覘。
興言念三子，舉袂涕已霑。
英賢能幾何，逝者迹相銜。
君疑天上才，難得帝所貪。
我疑人間美，多取神所嫌。
茫茫幽明際，蓍蔡難窮探。
憂來不可忘，終日心厭厭。